**Yennenga**, også skrevet **Yennega**, var en legendarisk krigerprinsesse som skal ha levd i Burkina Faso. Det er usikkert akkurat når hun levde, kildene oppgir alt fra 12. til 15. århundre. Yennenga blir kalt «Mossi-folkets mor». Hun var mor av Ouedraogo, den første hersker i Mossi-dynastiet. Han regjerte til 1132. Mossi-kongedømmet var et av de eldste i Afrika, og er best kjent for sin motstand mot kolonisering.

Yennenga var datter av kong Nedega av Gambaga, et område i den nordlige delen av dagens Ghana. Hun fulgte sin far i krig fra hun var 14 år, var en meget dyktig rytter og så fryktløs at hun ofte ble kalt en løvinne med flyvende manke. Hun hadde sin egen bataljon og fikk ansvar for kongens kornlagre, som hun fylte til overflod med korn hun plyndret med seg etter kamper.

Da hun hun følte det var på tide å gifte seg, ville ikke faren akseptere noen av frierne, så hun kledde seg som en mann og red av gårde bort fra farens rike. På reisen møtte hun Riali, en elefantjeger, som også var en mektig kriger, fra kongedømmet Mali. De to ble et par, og fikk sønnen Ouedraogo, som med sin bestefars og fars velsignelse grunnla sitt eget kongedømme: Mossi. Dette kongedømmet har etter dette hatt en ubrutt kongelig slekt. Nåværende konge for Mossi-folket bor i Burkina Fasos hovedstad Ouagadougou, og har en symbolsk funksjon i landet. I Ougadougou finnes det flere Yennega-statuer, og en plass og en aveny er oppkalt etter henne.

En statuett av en gyllen hingst, kalt «Étalon de Yennenga» (= Yennengas hingst) er førstepremie på den panafrikanske film- og TV-biennalen i Ougadougou, FESPACO.

Det nasjonale fotballaget kalles «Les Étalons» (=hingstene), med referanse til Yennengas hingst.

Fra 2017 er en ny by under planlegging og bygging nær Ougadougou. Denne byen skal få navnet Yennenga.

UNESCO har inkludert Yennenga i sin oversikt over betydningsfulle kvinner i afrikansk historie.

Referanser
----------

1. ↑   Dictionary of African Biography, «Yennenga», besøkt 7. mars 2020[Hentet fra Wikidata]
2. ↑  «Yennega biography | Women». *en.unesco.org*. Besøkt 14. november 2020.
3. ↑  Schwartz-Bart & Scwartz-Bart, s. 101
4. ↑  Schwartz-Bart & Scwartz-Bart, s. 102
5. 1 2 3  Smith, Cheryl A. *Market Women : Black Women Entrepreneurs – past, present and future*. s. 17.
6. ↑  «Mogho Naba: Burkina Faso's mediator monarch». *BBC News* **(engelsk)**. 23. september 2015. Besøkt 14. november 2020.
7. ↑  «Ouagadougou: Visiting with Mogho Naba Baongo a "Monarch" that reigns supreme». *Cameroon Radio Television* **(fransk)**. 4. mars 2019. Besøkt 14. november 2020.
8. ↑  «Fespaco 2001 | BBC World Service». *www.bbc.co.uk*. Besøkt 14. november 2020.
9. 1 2 3  «Afrique économie - Burkina Faso: une ville nouvelle portera le nom de la Princesse Yennenga». *RFI* **(fransk)**. 30. mars 2017. Besøkt 14. november 2020.
10. ↑  «UNESCO Women in Africa History | Women». *en.unesco.org*. Besøkt 13. november 2020.

Litteratur
----------

* Schwartz-Bart, Simone; Schwartz-Bart, André. *In praise of black women : ancient African queens*.

Eksterne lenker
---------------

* Serbin, Sylvia (tekst); Degruel, Yann (illustrasjoner) (2014). *Yennega : princess of Gambaga* (PDF). UNESCO.  [Tegneserie om Yennenga]